Fatoumata Kébé (amezaliwa 1986) ni mtaalamu wa astrofizikia (fizikia ya nyota) kutoka nchini Ufaransa. Yeye ni mtaalamu hasa wa takataka ya anga-nje. Jarida la Vanity Fair alimtaja kuwa mmoja wa Wafaransa wenye ushawishi mkubwa duniani kwenye mwaka 2018. Kébé alizaliwa Montreuil, Seine-Saint-Denis na alikulia huko Noisy-le-Sec. Amekuwa akivutiwa na habari za nyota na anga-nje tangu akiwa mtoto. Katika umri wa miaka nane alianza kusoma katika kamusi elezo ya baba yake akakuta picha na maelezo kuhusu nyota na astronomia. Sayari anayopenda zaidi ni Zohali (Saturn). Alisomea fizikia ya miminika kwa masomo yake kwenye Chuo Kikuu cha Pierre na Marie Curie alipohitimu shahada ya uzamili. Pamoja na kufuata masomo yake alipaswa kufanya kazi mbalimbali kwa kujikimu. Kébé alifanya utafiti kuhusu takataka ya anga-nje kwa kupata shahada ya uzamivu. Kwa mwaka mmoja alisoma uhandisi wa anga kwenye Chuo Kikuu cha Tokyo, ambapo alishiriki kujenga satelaiti ndogo. Hapo alizindua pia "Connected Eco", mradi ambao unafanya kazi na wanawake nchini Mali kulinda mazingira kwa kutumia mbinu za kilimo enedelevu. Hapo alibuni mitambo ya kupima ukame wa udongo inayoendeshwa kwa nguvu ya sola na kutuma habari kwa njia ya SMS kwa wakulima.